ຊິວິດປອດໄພ ຜ່ອນຄວາມໄວການຂັບຂີ່ “Save Live and Slow Down”
ຄະນະກຳມະການແຫ່ງຊາດ ດ້ານຄວາມປອດໄພທາງຖະໜົນ, ກະຊວງ ໂຍທາທິການ ແລະ ຂົນສົ່ງ ໄດ້ຈັດງານສັບປະດາຄວາມປອດໄພທາງຖະໜົນສາກົນຄັ້ງທີ່ 4 ຂື້ນໃນວັນທີ 13 ພຶດສະພາ 2017 ທີ່ສູນການຄ້າ ລາວ-ໄອເຕັກ, ນະຄອນຫຼວງວຽງຈັນ ໂດຍການເຂົ້າຮ່ວມຂອງທ່ານ ວຽງສະຫວັດ ສີພັນດອນ ຮອງລັດຖະມົນຕີກະຊວງ ໂຍທາທິການ ແລະ ຂົນສົ່ງ; ທ່ານ ພັນເອກ ສັນໄຊ ຮອງຫົວໜ້າຫ້ອງວ່າການ ກະຊວງປ້ອງກັນຄວາມສະຫງົບ; ທ່ານ ນາງ ພອນສະຫວັນ ແພງສີດາ ຫົວໜ້າສະຖາບັນຄົ້ນຄ້ວາໂຍທາ ແລະ ຂົນສົ່ງ; ທ່ານ ພັນໂທ ກົງສີ ສຸວັນນະຕຸ່ມ ຫົວໜ້າກົມຕຳຫຼວດຈາລະຈອນ, ກະຊວງ ປ້ອງກັນຄວາມສະຫງົບ; ທ່ານ ບົວເພັດ ໄຊຍະສານ ຮັກສາການຫົວໜ້າກົມຂົນສົ່ງ, ມີບັນດາ ຮອງຫົວໜ້າກົມຂົນສົ່ງ, ຮອງຫົວໜ້າພະແນກ ຍທຂ ນະຄອນຫຼວງວຽງຈັນ, ຜູ້ຕາງໜ້າຄະນະກຳມະການແຫ່ງຊາດ ດ້ານຄວາມປອດໄພທາງຖະໜົນ, ກະຊວງ ປ້ອງກັນຄວາມສະຫງົບ ໂດຍສະເພາະພະແນກຕຳຫຼວດຈາລະຈອນນະຄອນຫຼວງວຽງຈັນ, ອົງການຈັດຕັ້ງສາກົນ, ຕາງໜ້າຈາກມະຫາວິທະຍາໄລ, ນ້ອງນັກຈາກ 4 ໂຮງຮຽນມັດທະຍົມ ແລະ ຈາກພາກສ່ວນກ່ຽວຂ້ອງເຂົ້າຮ່ວມທັງໝົດປະມານ 1,000 ຄົນ .
ໃນການຈັດງານສັບປະດາຄວາມປອດໄພທາງຖະໜົນສາກົນຄັ້ງທີ່ 4 ໂດຍພາຍໃຕ້ຫົວຂໍ້ “ ຊິວິດປອດໄພ ຜ່ອນຄວາມໄວການຂັບຂີ່ ” (Save Live and Slow Down) ນີ້ເພື່ອປູກຈິດສຳນຶກ ແລະ ປຸກລະດົມມວນຊົນທົ່ວສັງຄົມ ກໍ່ຄືປະຊາຊົນບັນດາເຜົ່າ ໃນຂອບເຂດທົ່ວປະເທດ ໃຫ້ເຫັນເຖິງຄວາມໝາຍຄວາມສຳຄັນ ໃນການຫຼຸດຜ່ອນ, ປ້ອງກັນການເກີດອຸປະຕິເຫດ ແລະ ໃຫ້ມີສະຕີລະວັງຕົວໃນເວລາຂັບຂີ່ຕາມທ້ອງຖະໜົນ, ໂດຍສະເພາະຢ່າງຍິ່ງແມ່ນກຸ່ມສ່ຽງທີ່ອາດຈະກໍ່ໃຫ້ເກີດອຸປະຕິເຫດເຊັ່ນ: ຊາວໜຸ່ມ ແລະ ເຍົາວະຊົນ, ນອກຈາກນັ້ນຍັງເປັນການປູກຈິດສຳນຶກໃຫ້ທຸກຄົນເຫັນໄດ້ຄວາມສຳຄັນ ໃນການປ້ອງກັນ ແລະ ຕີຖອຍບັນຫາການເກີດອຸປະຕິເຫດຈາກການຂັບຂີ່ຍານພາຫະນະ ເຮັດແນວໃດໃຫ້ການສູນເສັຍເສຍຊິວິດ ແລະ ຊັບສິນ ຍ້ອນອຸປະຕິເຫດທາງຖະໜົນເປັນຈຳນວນຫຼວງຫຼາຍ ໃຫ້ນັບມື້ນັບຫຼຸດນ້ອຍ-ຖອຍລົງເປັນກ້າວໆ. ໃນຕອນທ້າຍ ທ່ານປະທ່ານຍັງໄດຮຽກຮ້ອງໃຫ້ພໍ່ແມ່ນພີ່ນ້ອງ ບັນດາເຜົ່າ ໃນຂອບເຂດທົ່ວປະເທດ ເວົ້າລວມ ເວົ້າສະເພາະ ຊາວນະຄອນຫຼວງວຽງຈັນ ຈົ່ງເພີ້ມສະຕິລະວັງຕົວໃນການເດີນທາງໄປ-ມາ, ພ້ອມກັນ ປະຕິບັດກົດລະບຽບກົດຈາລະຈອນ ຢ່າງເຂັ້ມງວດ ເຮັດແນວໃດ ໃຫ້ການເດີນທາງໃນຊິວິດປະຈຳວັນມີຄວາມສະດວກສະບາຍ ແລະ ປອດໄພ. ຢາກເຮັດໄດ້ຄີແນວນັ້ນຕ້ອງເອົາໃຈໃສ່ສີ່ປະການຕັ້ນຕໍດັ່ງນີ້: ຫຼຸດຜອນຄວາມໄວ, ດື່ມບໍ່ຂັບ, ໃສ່ສາຍແອວນິລະໄພ ແລະ ໃສ່ໝວກກັນກະທົບໃນເວລາຂັບຂີ່ລົດຈັກ.
ນອກຈາກນັ້ນໃນງານດັ່ງກ່າວ ຍັງມີການໂຕ້ວ່າທີ ກ່ຽວກັບບັນຫາຄວາມປອດໄພທາງຖະໜົນ ໃນຫົວຂໍ້: ການກໍ່ສ້າງເສັ້ນທາງ ແລະ ການນຳໃຊ້ເສັ້ນທາງ; ການໃສ່ໝວກກັນກະທົບ ແລະ ບໍ່ໃສ່ໝວກກັນກະທົບ ໃນເວລາຂັບຂີ່, ແລະ ການຂັບຂີ່ລົດໄວ ແລະ ການຂັບຂີ່ລົດຊ້າ. ພ້ອມນັ້ນຍັງມີບັນດາຮ້ານວາງສະແດງທັງພາກລັດ ແລະ ເອກະຊົນ ມາໃຫ້ຄວາມຮູ້ແກ່ສັງຄົມກ່ຽວກັບ ເຕັກນິກການຂັບຂີ່ລົດປອດໄພ, ການປະຖົມພະຍາເບື້ອງຕົ້ນກໍລະນີເກີດອຸປະຕິເຫດ ແລະ ກິດຈະກຳຖາມຕອບມີລາງວັນ ແລະ ອື່ນໆ.